Summary: Tem nome de mulher, de muitas mulheres. É a revolta de Maria da Fonte, a revolta do Minho, musicada, romanceada, analisada, feita carne de teses de doutoramento, submetida à imaginação popular. Mas sempre viva.

Em abril de 1846, em paralelo com a revolução havida na Galiza, corre em Portugal uma revolta com nome de mulher: a revolta de Maria da Fonte, também chamada revolta do Minho por se ter iniciado na Póvoa de Lanhoso e progressivamente estendido por todo o norte. As razões de tal revolta, enquadrada no contexto do após-guerra entre liberais e miguelistas, ficam fora deste comentário, interessando mais nas repercussões que tal facto teve na consciência popular, incluída a da Galiza. Com todo, cabe citar o que diz o Dicionário Histórico de Portugal: "A causa imediata da revolta foram umas questões de recrutamento, e a proibição dos enterramentos feitos dentro das igrejas, em que desempenhou um papel irrequieto e activo uma desembaraçada mulher das bandas da Póvoa de Lanhoso, conhecida pelo nome de Maria da Fonte. Os tumultos multiplicaram-se, tomando afinal as proporções sérias duma insurreição, que lavrou em grande parte do reino". Modificações no sistema de enterramentos, que com as novas normas devem ir para o exterior das igrejas, a obrigação de participar no recrutamento militar e outros descontentamentos com o governo propiciaram a revolta. Tudo começou à morte da Custodia. O enterramento na igreja estava proibido. Muitas mulheres armadas de paus e dos mais variados instrumentos agrícolas dispuseram-se a impedir o enterro fora da igreja. Assim aconteceu tudo: "Quatro (mulheres) agarraram no caixão e todas as acompanharam em correria, ao longo de um quilómetro, até ao mosteiro onde sepultaram a vizinha sem esperar pelo serviço religioso. À frente, de vermelho, empunhando a cruz e com uma pistola à cintura, ia Maria Angelina, irmã do sapateiro de Simães e a única que escolhera uma arma de fogo. Esta Maria da Fonte deveria ter cerca de 20 anos, estatura média, uma aparência robusta e, como as outras, terá gritado vivas à rainha e morras aos Cabrais e às leis novas". Estes factos derivaram em prisão para quatro "Marias da Fonte": Joaquina Carneira, Maria Custódia Milagreta, Maria da Mota e Maria Vidas, o que motivou que se reuniram milhares e decidiram libertar as companheiras arrombando com machados as portas da cadeia. Com pistolas, com machados, como taberneira, muitos foram os rostos de Maria da Fonte. Tantos que mereceu um hino. Modesto Castilla, no livro Historia de la Junta de Defensa de Galicia, publicado em 1894, confirma a popularidade de Maria da Fonte ao comentar a revolta do Porto, de 1867, contra os impostos de consumo e indica que "aos três dias de começar no Porto a resistência passiva, caiu todo o ministério, venceu o povo e cantava-se em todas as populações o hino popular de Maria da Fonte. O hino, composto no mesmo ano de 1846 por Paulo Midosi, foi interpretado por vez primeira em público o 24 de Junho, um mês após os principais incidentes revolucionários. E hoje continua a ser utilizado em actos cívicos e militares. O hino apresenta uma das muitas figuras que se popularizaram de Maria da Fonte. De facto Joana Maria Esteves, Joaquina Carneira, Josefa Caetana, Maria Angelina, Maria Custódia Milagreta, Maria da Fonte do Vido, Maria da Mota, Maria Luiza Balaio, Maria Vidas, todas podem ter sido a Maria da Fonte que deu nome à revolta de 1846, um motim popular dirigido por mulheres, por muitas e não apenas por uma. Mas o hino popularizou só uma: a Maria que leva pistola na mão: Viva a Maria da FonteCom as pistolas na mãoPara matar os cabraisQue são falsos à nação disposta a matar os Cabrais, na altura com altas responsabilidades no Governo. Não foi o hino a única representação literária de Maria da Fonte. Camilo Castelo Branco escreveu um livro com o título Maria da Fonte, que trata minuciosamente deste assunto. Também são interessantes os Apontamentos para a historia da Revolução do Minho em 1846 ou da Maria da Fonte, escritos pelo padre Casimiro, que mesmo chegou a pagar uma quantidade importante de dinheiro para obter a informação. Na Biblioteca do Povo e das Escolas, o número 167 esta dedicado à história da Revolução da Maria da Fonte, contada por João Augusto Marques Gomes. Um dos primeiros trabalhos do romancista Rocha Martins intitula-se Maria da Fonte. E Zeca Afonso escreveu a canção "As 7 mulheres do minho"; mulheres que põe nas páginas mais brilhantes da história de Portugal, para lembrar este facto. Hino de Maria da Fonte: Viva a Maria da FonteCom as pistolas na mãoPara matar os cabraisQue são falsos à nação É avante PortuguesesÉ avante não temerPela santa LiberdadeTriunfar ou perecer É avante PortuguesesÉ avante não temerPela santa LiberdadeTriunfar ou perecer Viva a Maria da FonteA cavalo e sem cairCom as pistolas à cintaA tocar a reunir É avante PortuguesesÉ avante não temerPela santa LiberdadeTriunfar ou perecer Lá raiou a liberdadeQue a nação há-de aditarGlória ao Minho que primeiroO seu grito fez soar As 7 mulheres do Minho As sete mulheres do Minhomulheres de grande valorArmadas de fuso e rocacorreram com o regedorEssa mulher lá do Minhoque da foice fez espadahá-de ter na lusa históriauma página doiradaViva a Maria da Fontecom as pistolas na mãopara matar os Cabraisque são falsos à nação.


Summary: Industria comeza a contratación dunha campaña publicitaria que desenvolverá o vindeiro outono para transmitir que Galicia é "competitiva" e que o "emprendemento e a internacionalización" son "clave para o crecemento económico"

"A reactivación económica e o emprego son o primeiro obxectivo da Administración Xeral da Comunidade Autónoma de Galicia". "Moitas das decisións relacionadas coa economía transcenden o ámbito de actuación autonómica, pero no que respecta a nós temos que seguir traballando como ata agora e estar preparados para cando remita a crise". Deste xeito comeza o prego de condicións a través do cal a Consellería de Economía e Industria se dispón a contratar unha campaña publicitaria para transmitir que Galicia é "competitiva", que o "emprendemento e a internacionalización" son "clave para o crecemento económico" do país e, en último caso, "optimismo" fronte á crise. A colocación nos medios de comunicación e nas rúas galegas destas ideas forza non sairá barata para as arcas públicas. Ben ao contrario, o departamento que dirixe Javier Guerra está disposto a gastar ata 826.271 euros máis o correspondente IVE, aínda do 18% por estar convocado o concurso convocado antes do 1 de setembro. Aínda así, o montante total pode ascender a case 975.000 euros. Industria xustifica a campaña en motivos de "aforro e eficiencia" e na necesidade de "provocar a creatividade e a valentía" para lanzar proxectos empresariais Malia ao avultado do orzamento a Consellería xustifica esta operación precisamente en cuestións de austeridade. O departamento autonómico "precisa facer unha campaña de comunicación e divulgación" coa "intención de facer chegar aos cidadáns as novas formas de reactivar a economía, crecer, xerar emprego e saír da crise", argumenta o mesmo documento. "Motivados pola dificultade orzamentaria para poder facer promoción individual de todos os departamentos da Consellería" e "pola busca de aforro e da eficiencia", o Goberno galego decide "desenvolver unha ambiciosa acción de sensibilización e promoción" para "sumar aos galegos ao novo modelo económico que está a impulsar, centrado na competitividade", xustifica. Así, a través dos anuncios inseridos en diarios impresos, radio, televisión, internet e valados exteriores amosará "casos de éxito" e tentará "provocar a creatividade e a valentía da xente nova para lanzar o seu propio proxecto" ou "impulsar as boas ideas". "Todas estas e outras máis son opcións que deben ser trasladadas a empresarios e galegos en xeral para provocar novas ideas, deixar atrás a crise e mirar cara a adiante con optimismo", reitera. Estes valores intanxibles sustentados no devandito gasto público serán os que o Executivo lle dirixa a dous públicos, un "específico", formado por "traballadores por conta propia, directores de gran empresa, directores de pequenas empresas e mandos superiores", e outro "xeral", composto por todos os "residentes en Galicia maiores de 16 anos". Os "obxectivos de comunicación" procurados son "a aposta decidida en Galicia pola competitividade", "incrementar a confianza do cidadán no futuro e que se sinta un factor activo decisivo na recuperación económica", pero tamén "comunicar as actuacións necesarias en materia económica e a repercusión final das mesmas na vida diaria dos galegos". Soportes elixidos e outras campañas Dados os prazos que inclúe o propio prego de condicións, todo semella indicar que esta campaña será desenvolvida pola Xunta á volta do verán e no entorno do outono, tendo en todo caso ata o 15 de decembro para realizala. Así as cousas, en caso dun adianto electoral o Goberno galego tería que suspendela, xa que a lei impide realizar este tipo de accións publicitarias dende a convocatoria dos comicios -cincuenta e cinco días antes de votar-. Sexa como for, Industria formula un ambicioso plan de medios que inclúe a televisión, con anuncios "na cadea líder con posibilidade de segmentación publicitaria", isto é, a TVG, insercións nos "seis diarios líderes nas sete maiores cidades de Galicia", en "outros diarios con audiencia segundo o último EGM" e tamén na radio, nas "catro cadeas xeralistas e as súas tres emisoras radio fórmula con maior audiencia" e, "no seu caso, noutras emisoras con audiencia en Galicia". En caso de adianto electoral, a campaña tería que ser suspendida No caso do que a Xunta denomina "prensa on line", a consellería elixe os devanditos "diarios electrónicos dos seis diarios impresos de información xeral líderes nas sete maiores cidades" e "o diario electrónico da cadea de TV líder en Galicia", isto é, na web da CRTVG. Ademais, inserirá anuncios nun "mínimo de catro xornais dixitais de acreditado prestixio e auditados por ComScore, Alexa, Nielsen ou EGM" e con "segmentación publicitaria para Galicia". O plan de publicidade complétase con valados publicitarios cunha "duración dun mes", "situados proporcionalmente á súa poboación nas sete maiores cidades de Galicia e a súa área metropolitana". Esta non será a primeira ocasión na que a Xunta destine unha importante suma económica a elaborar e difundir anuncios vinculados á crise económica. Como xa informou Praza Pública, o pasado febreiro a Consellería de Facenda iniciou os trámites para gastar outros 800.000 euros nunha campaña centrada na "solidariedade" coas arcas públicas. Antes, en decembro, tamén Facenda se dirixiu aos galegos a través da prensa baixo o lema "cada euro conta", unha acción propagandística que supuxo 400.000 euros de fondos públicos.


Summary: Herculinos e vigueses ocupan os dous postos de ascenso directo

O Valladolid empatou co Hércules (1-1), un resultado que outorga ao Celta o segundo posto na clasificación de segunda división (empatado a 72 puntos co Valladolid) á vez que aumenta a distancia dos coruñeses cos seus máis inmediatos seguidores a 7 puntos. Xa que logo, Depor e Celta volven depender de si propios para gañar o ascenso a primeira. Cómpre lembrar que esta última xornada o Deportivo venceu ao Numancia (0-3), e o Celta venceu ao Alcorcón.


O 10 de xaneiro morreu en Getxo (Biscaia) o diplomático e intelectual Gonzalo Puente Ojea, nado o 21 de xullo de 1924 en Cienfuegos no seo dunha familia galega. Tras a morte do pai, cónsul xeral en Santiago de Cuba, foi en Vigo onde pasou a infancia e a primeira adolescencia. A falta de estatura do executivo do PSOE encabezado por Felipe González truncou a súa carreira profesional. Tras ser nomeado embaixador ante a Santa Sé –malia que había tempo que deixara de ser crente–, tivo que abandonar o posto en 1987 cando se divorciou e volveu contraer matrimonio civil. Aínda está por valorar debidamente a extraordinaria e extensa obra intelectual que nos legou Puente Ojea. Non tivo a proxección que merecía, se cadra porque era independente e non pertencía á academia. É curioso, por exemplo, que o seu libro quizais máis memorábel, Ideología e historia. La formación del cristianismo como fenómeno ideológico, que apareceu en 1974, sexa tan pouco citado pero siga a editarse. Non hai teólogo que non o coñeza, pero é como se non existise. Puente Ojea tamén nos ofrece unha valiosa valoración crítica do papel da igrexa católica na historia contemporánea de España. Segundo o autor, a igrexa, tras ver como perdía moitísimo poder durante a II República, implicouse na Guerra Civil e acabou tendo unha relación simbiótica co Estado franquista. O Concilio Vaticano II marcou un punto de inflexión: malia a súa ideoloxía nacionalcatólica, os prelados españois foron afastándose paseniño dun réxime imposíbel de encaixar no modelo liberal-democrático adoptado por Roma. A partir daquel momento, á igrexa española preocupoulle basicamente manter a súa posición de privilexio no posfranquismo. A renuncia á catolicidade formal do Estado parecía inevitábel, así que había que procurar que a democracia que se anunciaba só fose aconfesional en aparencia. A transición política foi, segundo Puente Ojea, un proceso defectuoso: fíxose sen garantías democráticas, sen un goberno provisional neutral e sen un parlamento constituínte. Naquel contexto atípico, a igrexa soubo moverse cunha destreza fabulosa. A maioría católica e a indolencia da esquerda fixeron que o relatorio constitucional non deparase sorpresas, mentres a Santa Sé negociaba co Estado uns acordos internacionais que se asinaron só uns días despois da promulgación da lei fundamental. Finalmente, a igrexa católica colocouse na posición privilexiada que segue a ocupar: vantaxes fiscais e financeiras, protagonismo destacado no campo educativo, nos hospitais, nas forzas armadas e nos cárceres, violacións da aconfesionalidade do Estado, calendario laboral condicionado polas festividades católicas, etc. Nestes tempos de pensamento amansado paga a pena achegarse á figura e á obra de Gonzalo Puente Ojea. Foi un home de esquerdas comprometido coa causa do laicismo e do republicanismo, que defendeu con gran coherencia ideolóxica e de acción, con rigor, intensidade e paixón. Tiña a presenza aristocrática e severa que no noso imaxinario aínda lle atribuímos a un embaixador. E iso é exactamente o que foi: un embaixador, pero non só de España, senón, e sobre todo, da razón ilustrada.


Summary: A recén creada Asociación Galega de Fútbol Gaélico comezou o día de Saint Patrick un torneo sete a sete de cinco xornadas.

A primeira competición galega de fútbol gaélico comezou o pasado 16 de marzo a véspera do día de Saint Patrick. Na Coruña xogaron Fillos de Breogán con Ártabros de Oleiros un partido moi igualado que rematou co resultado de 15-14. O outro encontro reuniu na Estrada a Irmandinhos contra Bráithreachas, coa vitoria dos segundos por un contundente 20-3. A seguinte xornada, o 23 de marzo, será na Coruña cos partidos entre Fillos-Irmandinhos e Ártabros-Mecos. A terceira xornada o campionato viaxará á Estrada, cos encontros Irmandinhos-Mecos e Bráithreachas-Fillos. A cuarta trasladarase ao Grove e enfrontará a Mecos-Bráithreachas e Irmandinhos-Ártabros. O último día non ten un lugar definido aínda que e a organización pensa que se realice nalgunha cidade do país. O peche do campionato será cos partidos entre Ártabros-Bráithreachas e Fillos-Mecos. Foto: Kamy Fernández


Summary: O colectivo de traballadoras e traballadores, aliás, lamenta a "omisión do lexítimo dereito á información" en relación aos expedientes abertos na Xerencia, á que lle solicita unha reunión formal.

A Xunta de Persoal do Complexo Hospitalario Universitario de Santiago (CHUS) vén de solicitar unha reunión coa Xerencia da área sanitaria para obter información sobre os expedientes de sanción abertos aos profesionais de dita Xerencia, unha petición da que, afirma o colectivo de traballadoras e traballadores, "a día de hoxe non hai resposta". No escrito, a Xunta de Persoal lamenta a "omisión do lexítimo dereito á información": "Non fai falta ser entendido en Dereito para decatarse axiña de que se está a vulnerar a Lei 9/1987, artigo 9.3, que recoñece o dereito da Xunta de Persoal de ser informada das sancións". Tamén se estaría a incumprir o artigo 11.c da citada lei, "que consiste en escoitar á Xunta de Persoal nos expedientes disciplinarios aos que puidesen ser sometidos os seus membros". Fan alusión, deste modo, á sanción imposta recentemente á doutora do CHUS Fátima Nercellas, acusada de "desobediencia" após atender dous pacientes nos corredores de Urxencias e derivalos á sala de Observación, algo que a médica entendeu como unha "represalia" pola súa actividade sindical en Omega. Esta cuestión tamén a denuncia a Xunta de Persoal, que fala de "persecución á delegada sindical". Nercellas, nunha entrevista concedida a Nós Diario, apuntaba días atrás: "Este é o terceiro intento de abrirme un expediente nos últimos quince anos de actividade sindical, e tamén o que máis lonxe chegou. Nos puntos que leva o expediente vese que é unha represalia. Non puideron facer nada coas miñas declaracións sindicais e quedaron co punto da 'desobediencia' a unhas instrucións básicas, mais non desobedecín, porque din que o paciente, antes de pasar a observación, será valorado por un facultativo nos espazos existentes para iso. Onde mo puxeron? No corredor. E aí o atendín". Mobilización no Clínico Por outra parte, a Xunta de Persoal convocou unha mobilización fronte ao Hospital Clínico de Compostela a vindeira cuarta feira, 23 de febreiro, contra as 12 horas.


Summary: Finalmente tocoulle a María Rozas liderar a lista de Compostela Aberta, tras descartarse a última hora Marta Lois, a cabeza de Sumar, o proxecto de Yolanda Díaz, na Galiza. Mentres tanto a principal referencia da formación, Martiño Noriega, comeza a dirixir o proxecto de Anova.

María Rozas, militante de Esquerda Unida (EU) que non do Partido Comunista da Galiza (PCG), será a cabeza de cartaz de Compostela Aberta para as eleccións locais de maio de 2023. A nova candidata da marea compostelá atesoura anos de experiencia na política local, primeiro como concelleira de Facenda durante o período de Martiño Noriega na Alcaldía e despois como edil da oposición con Marta Lois como voceira. A elección de Rozas resultou unha sorpresa para os propios inscritos de Compostela Aberta. Primeiramente, porque desde a renuncia de Martiño Noriega a acta de concelleiro, na formación dábase por feito a candidatura de Marta Lois a Alcaldía. En segundo termo, porque a proxección social de Rozas nunca foi significada, sendo dos membros do grupo municipal cun nivel de coñecemento máis baixo. E, por último, porque a elección como líder dunha militante de Esquerda Unida, réstalle independencia e escora cara unha opción partidaria a candidatura municipalista. Rozas rematou como cabeza de lista de rebote porén unha vez coñecida a decisión de Lois de non concorrer rexistráronse movementos internos de diversa magnitude en Compostela Aberta. Segundo informaron a Nós Diario fontes coñecedoras do proceso, o poderoso xefe de Gabinete de Noriega na Alcaldía Compostela, Miguel Penas, todo un veterano da política local, manifestou a súa disposición para liderar o proxecto, non contando con apoios na formación. Os parceiros galegos de Yolanda Díaz A renuncia de Marta Lois a presentarse a un novo mandato colleu a Compostela Aberta co paso cambiado. Neste sentido, os inscritos na formación asumían que a voceira do grupo municipal tras a renuncia de Noriega encabezaría a lista de cara as locais de 2023. A esta idea contribuíu a propia Marta Lois, que non se descartou para tal responsabilidade e que mesmo nalgún momento asumiu liderar o proxecto nos vindeiros catro anos. As razóns que explican este movemento de Lois continúan sen aclarar. Así, un sector de Compostela Aberta enténdeo como un paso atrás ligado a cuestión persoais e a novas perspectivas vitais. Ao tempo, outra parte da afiliación vincula a súa marcha da corporación compostelá ás novas obrigas derivadas da súa vinculación a Sumar e mesmo á posibilidade de encabezar a lista da nova organización de Yolanda Díaz na circunscrición da Coruña. O tempo dará e quitará razóns mais parece evidente que Lois continuará na política activa. A esta idea contribuí a propia interesada cando anunciou a súa renuncia a facer parte da candidatura de Compostela Aberta e nesa dirección se explica o seu maior compromiso co proxecto de Díaz. Os camiños futuros de Anova Martiño Noriega a diferenza de Marta Lois semella cada día máis lonxe do proxecto da ministra de Traballo. Neste sentido, tense manifestado publicamente en diversas entrevistas concedidas nas últimas semanas aos medios de comunicación, onde mesmo apostou por formas de colaboración co BNG de cara as municipais. Porén, o rexedor compostelán non só expresou o seu apoio á candidatura de Rozas senón que participou da súa presentación pública. Noriega continúa ser unha referencia inescusábel para Compostela Aberta pero as súas preocupacións actuais van por outro lado. Neste momento, traballa como voceiro de Anova en activar ese proxecto político, coa perspectiva dos vindeiros comicios locais pero sen perder o horizonte sobre as vindeiras citas electorais no ámbito estatal e nacional. Anova estará presente nos comicios a celebrar en 2023 e 2024. A este respecto, a opinión maioritaria da organización é concorrer aos mesmos en parcería con outras forzas políticas. Descartada de momento a opción de Sumar e Yolanda Díaz, non sería de estrañar que buscase novos socios no campo do nacionalismo galego


Summary: Fanse cincuenta anos do pasamento de Vicente Risco e Allariz lembra a perda do escritor cunha xornada de homenaxe promovida pola Fundación que leva o seu nome mais as asociacións comerciais da localidade. O opúsculo "Quen é Vicente Risco?" revisa a figura do escritor, a súa obra e o seu perfil ideolóxico.

A Fundación Vicente Risco, en colaboración con diversas asociacións de comerciantes da localidade, lembran o cincuenta aniversario do pasamento do escritor repartindo aos clientes dos centros asociados a obra "Quen é Vicente Risco?" na que se busca, de maneira sinxela realizar "unha achega, sen dúbida necesaria, para lembrar o legado e compromiso para coa súa terra". Durante a xornada, unha misa na igrexa de Santiago e un acto no cemiterio do concello de Allariz lembrarán a figura do escritor membro do grupo Nós. En colaboración coas asociacións, Agrupación de Libreiros de Ourense, Agrupación de Comerciantes de Allariz, Centro Comercial Aberto de Ourense, CCA Centro Couto e CCA Ourense Norte, distribuirase o opusculo "Quen é Vicente Risco?". O libro, editado pola Fundación Vicente Risco, achéganos a un home singular, con contradicións e acertos, cunha obra de relevo e un papel singular na reflexión arredor do país. "Deixou Risco de ser un inadaptado? En certo modo, non. Pois, polo de pronto, non podía atoparse a gusto no medio da pseudocultura urbana colonizada imperante na burguesía; rodeado, como diría Risco, de filisteos e de filisteísmo, e asistindo ao proceso dunha desgaleguización progresiva" recolle, arredor da súa complexa personalidade. "Deixou Risco de ser un inadaptado? En certo modo, non" Como un dos máis relevantes, e escasos, pensadores do século XX, preséntase e no opúsculo laméntase que, mália iso, a súa obra continúe "a ser obxecto da crítica procedente de dogmáticos que non son capaces de contextualizar a súa obra, que analizan con prexuízo e/ou descoñecemento da fonda e complexa estrutura intelectual do pensamento risquián." Novidoso é o ensaio á hora de situar ideoloxicamente o autor nos paradigmas do seu tempo, achegándoo á teorización do nacionalismo e alonxándoo do fascismo que, ás veces, se lle atribuiu. "Segundo o propio Risco, o fascismo non debe ser considerado auténtico nacionalismo toda vez que anula os dereitos individuais, que Risco defende, e porque a concepción totalitaria do fascismo pon o Estado por riba da Nación, ou dito coas súas palabras: "a confusión da Nación co Estado, o sacrificio do individuo ao Estado, e a prepotencia do Poder executivo", aspectos que Risco critica" anótase, nunha obra que está ao acceso na súa integridade na rede e na que se apresenta unha obra "viva" de relevancia para os nosos días.


Summary: Só nos dous primeiros meses de 2015 perdéronse 1.235 postos de traballo, unha media de 21 cada día. Desde 2008 até hoxe foron máis de 5.400 os empregos perdidos.

A crise económica está a bater con dureza no sector do mar de Galiza, un importante alicerce do emprego e o desenvolvemento que desde hai uns anos sofre unha sangría de perda de empregos: por volta dun 20% dos que este sector xeraba hai sete anos, no 2008. Esta realidade é certificada polos informes de afiliación na Galiza ao réxime especial do Mar da Seguridade Social, os dados que permiten coñecer con exactitude a magnitude da destrución de emprego neste sector. Neste rexime están os mariñeiros, as mariscadoras, os estibadores, o persoal das confrarías, os embarcados na mercante, as redeiras, os pequenos armadores... A comezos de 2008 sumaban 25.893 afiliacións. A 28 de febreiro de 2015 esa cifra era de 20.411. Iso supón unha perda desde o inicio da crise de máis do 20% dos empregos galegos no mar. Un total de 5.482 postos de traballo menos. Hai unha década máis de 30.000 persoas estaban suxeitas ao réxime especial do Mar en Galiza. Agora son 10.000 menos Esta queda deixouse notar, e moito, tamén no comezo deste 2015. En decembro había 21.646 persoas rexistradas no réxime especial do Mar da S.S. Dous meses despois son 1.235 menos, o que supón unha media de 21 empregos perdidos cada día. Hai unha década máis de 30.000 persoas estaban suxeitas ao réxime especial do Mar en Galiza. Unha perda de 10.000 empregos nunha década. Cómpre lembrar que en só unha década a frota pesqueira galega perdeu máis de mil trescentas embarcacións. De 5.565 embarcacións censadas en 2004 ás 4.204 de inicios do presente 2014. Unha perda sufrida principalmente no sector de baixura, o máis importante para Galiza.


Summary: O IPC na Galiza experimentou no mes de marzo unha das maiores subas, de 1,7%, catro décimas por riba da media do Estado español.

O índice de prezos de consumo (IPC) na Galiza apuntou en marzo unha das maiores subidas, de 1,7%, catro décimas por enriba da media estatal. Detrás desta alza está, entre outros factores, o aumento do prezo da enerxía e os combustíbeis. De feito, os datos publicados onte polo Instituto Nacional de Estatística revelan que o transporte é o sector no que máis aumentaron os prezos, 4,9% no que vai de ano e 4,3% se se compara co mesmo período de 2020. A crise do canal de Suez pasou factura ao comercio internacional de petróleo, o que sumado á escasa demanda levou a empresas como Repsol a reducir a produción, o que no caso da Galiza se traduce nun ERTE para 212 traballadores e traballadoras da refinaría da Coruña. Pero o combustíbel do transporte non é o único que sobe no que vai de ano. Segundo os datos do último barómetro da Asociación de Empresas con Gran Consumo de Enerxía (AEGE), o prezo da enerxía aumentou 46% no que vai de ano, o que supón unha nova lousa para a industria electrointensiva galega. Empresas como Alcoa, Megasa, Celsa Atlántic (que pediu o rescate ao Goberno español), Alu Ibérica, Ferroatlántica ou Xeal pagan agora 65,9 euros por megavatio (MW), o dobre do que paga unha compañía francesa (32,92 euros) e máis dun 50% por riba do que paga unha alemá (41,15 euros). Ao aumento do prezo da enerxía, após un 2020 con valores asumíbeis para a industria, súmase outro factor determinante para boa parte destas compañías, como é o custo das emisións de CO2. Se a principios de ano se pagaban arredor de 30 euros por tonelada, os datos do último barómetro de AEGE ─con data 12 de abril─ sitúan o seu prezo nos 43,6 euros. Ante este escenario, a viabilidade dalgúns proxectos, como o aproveitamento de biorresiduos para a produción enerxética na central das Pontes, semella se cabe máis complexa. Procura de alternativas Desde o Ministerio de Industria púxose en marcha hai uns meses unha liña de axudas para facilitar a compra de enerxía verde na industria. Este sería un paso intermedio antes de contar cun estatuto que regule dunha vez por todas a fixación do prezo da enerxía para as industrias electrointensivas. Algunhas delas, como é o caso de Alcoa en San Cibrao (Cervo), poderían solucionar este problema da man dunha planta de hidróxeno verde asociada a un parque eólico, unha posibilidade que mesmo contempla nos seus plans a británica Liberty House, potencial compradora da planta, para mellorar a eficiencia nos procesos de produción. As renovábeis e algúns dos proxectos ligados aos fondos europeos poderían ser unha saída para abaratar o prezo da enerxía. Aínda así, farían falla outro tipo de mecanismos para baixar o prezo do megavatio para a industria electrointensiva até valores que fagan rendíbel a súa actividade e, sobre todo, competitiva fronte ao resto de territorios da Unión Europea. En outubro de 2020, o presidente da Xunta, Alberto Núñez Feixoo, cuestionado sobre a situación de Alcoa, recoñecía que "a 45 euros o megavatio non se pode producir unha tonelada de aluminio. É imposíbel", aseguraba, e suxería, situalo entre "30 e 35 euros", prezos como os que manexan en Francia na actualidade. Outra das vías para rebaixar a factura eléctrica pasa por mellorar a eficiencia enerxética dos procesos de fabricación. Abandono do fuel óleo Nesta liña, Alu Ibérica, herdeira das plantas de Alcoa na Coruña e Avilés e inmersa nunha investigación por parte da Audiencia Nacional, vén de anunciar que retomará nas vindeiras datas as obras na factoría coruñesa para a transición a gas natural, uns traballos que, segundo a empresa, "se detiveron como consecuencia da folga na factoría, que fixo imposíbel o acceso ás instalacións". A dirección da compañía destaca nun comunicado que esta transformación é "un fito chave" para abandonar definitivamente o fuel óleo como combustíbel nos fornos e, ao mesmo tempo, adaptar a planta á normativa europea en materia de emisións e eficiencia enerxética. Nas próximas semanas, colocaranse as tubaxes e as válvulas de entrada en fundición e comezará a instalación na liña de fornos 1A. "A adaptación destes equipos durará aproximadamente 90 días, mantendo a produción na liña de fornos 1B. Unha vez concluídos os traballos na liña 1A, efectuarase a mesma adaptación dos fornos 1B e, finalizada dita mellora, alcanzarase a plena normalidade na capacidade de produción", explican desde a compañía.


Summary: Premio para a tradución de Telegram, Facebook e un navegador GPS ao sardo.

Sardware gaña o premio Is.Be (Instituto Camilo Bellieni) pola promoción da lingua sarda. Achegar a lingua sarda á maior cantidade de xente posible grazas á tecnoloxía, informan en Nación.. Este é o obxectivo do proxecto Sardware, creado por 4 mozos voluntarios que estudaron como traducir as principais aplicacións e programas informáticos ao sardo e que, polo tanto, gañaron o premio "Si moves sa limba, sa limba ti movet". O Institut Camillo Bellieni premia a personalidades que se distinguiron significativamente na difusión e promoción da lingua. O proxecto aínda está nos seus inicios, pero os impulsores xa conseguiron traducir Telegram, Facebook, un navegador GPS ao sardo e traducirán outras aplicacións. O obxectivo, segundo os gañadores, é "achegar a lingua sarda ás ferramentas da modernidade e achegala cada vez máis ao alcance da mocidade. Co apoio das institucións poderiamos facelo mellor. Este premio dános un pouco máis de enerxía para continuar na boa dirección ".


Summary: O Instituto Galego de Estatística vén de publicar os datos de exportacións de marzo, nos que Galiza rexistrou a maior caída do Estado español. O téxtil foi o principal sector prexudicado pola incidencia da COVID-19 nos mercados internacionais.

Xa se sabía que o feito de que a COVID-19 comezara a súa expansión pola China non ía traer boas novas ás firmas de moda galegas que teñen no país asiático parte da sua produción e tamén un dos seus principais mercados. O dato de exportacións publicado onte polo Instituto Galego de Estatística corrobora esta sospeita. O pasado mes de marzo, o valor das exportacións galegas acadou os 1.357 millóns de euros, o que supón un afundimento de 26,7% respecto ao mesmo mes de 2019. Detrás deste derrumbamento está o mal dato das vendas ao exterior de pezas de vestir, que caeron 52%. A baixada das exportacións galegas é tamén a maior de entre todos os territorios do Estado español, onde o retroceso medio sitúase en 14,4%, case a metade. Ademais, o dato negativo corta a tendencia marcada ao inicio do ano, xa que antes da irrupción do coronavirus as exportacións galegas medraban 8% entre xaneiro e febreiro. Así, no primeiro trimestre o saldo queda en negativo, cunha baixada de 4,5%, tamén máis acusada que a da medida de territorios (3%). A caída das prendas de roupa acapara o protagonismo, mais non é o único dato negativo nas estatísticas. Por detrás tamén están os combustíbeis (-3,7%), co bioetanol como protagonista, xa que a demanda interna aumentou pola fabricación de xel hidroalcohólico, e o material eléctrico (-3,1%). En cambio, a demanda de conserva durante o confinamento fixo que medrasen as súas exportacións. Caída das importacións No que atinxe ás importacións a caída en marzo tamén é salientábel: 16,1%. O importe total de bens importados logrou os 1.359 millóns de euros e deixa un saldo negativo na balanza comercial de 2 millóns de euros. Combustíbeis (-7,6%) e automóbiles (-4%) son os que presentan os peores datos en marzo, mentres soben as pezas de vestir. Uns comportamentos que se reproducen de forma similar no primeiro trimestre de 2020, no que as importacións caeron 7,6%, por riba da media estatal. Eliminación das restricións O Club de Exportadores e Inversores (CEI), á vista destes resultados, considera "urxente" que as autoridades españolas e comunitarias eliminen de forma "paulatina" as restricións á mobilidade internacional na Unión Europea e co resto do mundo para que as empresas exportadoras poidan recuperar a súa actividade e contribuír á recuperación económica. Neste senso, o seu presidente, Antonio Bonet, reclama a apertura de máis oficinas comerciais no exterior, unha campaña para recuperar a imaxe no estranxeiro, así como renunciar á suba de impostos e cotizacións sociais. Bonet alertou de que os datos de marzo anticipan un "durísimo impacto da crise da COVID-19 no segundo trimestre do ano", que xa está a pasar factura a 80% das empresas con actividade internacional.


Summary: Cando a matrícula ordinaria dos centros de secundaria, e polo tanto a elección de materias por parte do alumnado xa está pechada, chegan as novas instrucións desde a Consellaría de Cultura, Educación e Ordenación Universitaria para o vindeiro curso académico e continúa a polémica situación de exclusión da lingua galega.

Nas mesmas instrucións a Consellaría volve limitar o impartir materias como Matemáticas Orientadas ás Ensinanzas Aplicadas ou Matemáticas Orientadas ás Ensinanzas Académicas a que haxa un número mínimo de alumnas e alumnos, incluso no caso de pequenos centros de ámbitos rurais ou pequenos núcleos de poboación, este mesmo límite aplícase a todas as optativas da Ensinanza Secundaria Obrigatoria e Bacharelato. Desde CIG Ensino Galiza aseguran que "volve quedar claro que a Consellaría só busca un rendemento económico e de cifras, posto que nin sequera deixa aplicar os Programas de mellora na aprendizaxe e do rendemento nos cursos de terceiro e cuarto da ESO, limitándoos a 1º e 2º da ESO", so de maneira excepcional se a permitir en terceiro curso, mais cun número mínimo de alumnas e alumnos. Amais, recalcan que desde a Consellaría "fan unha nula defensa da nosa lingua ó non aproveitar estas instrucións para dar solución a situación de 'exclusión' e 'eliminación' que o galego sofre no ensino, após das modificacións na carga lectiva de diferentes materias da ESO". O alumnado terá 31 horas en castelán fronte ás 18 horas en galego, en caso de cursar ensinanzas aplicadas, e 21 horas en caso de cursar ensinanzas académicas.


Summary: A App 'Abertos ao galego' está dispoñíbel de xeito gratuíto para terminais Android e IOS nas principais plataformas dixitais.

Unha aplicación móbil que permite poñer en valor a presenza do galego nos establecementos comerciais e servizos. Isto é a APP 'Abertos ao galego' que esta segunda feira foi presentada en Pontevedra por Marcos Maceira, presidente da Mesa pola Normalización Lingüística; Celia Armas, directora de Abertos ao galego; e o deputado de Cultura e Lingua, Xosé Leal. A aplicación será gratuíta e está dispoñíbel para terminais móbeis Android e IOS nas principais plataformas dixitais. O funcionamento da aplicación é sinxelo e intuitivo. Permite localizar os negocios tanto en modo mapa como en modo busca, filtrando tanto polo nome como por categorías. Cada persoa usuaria rexistrada pode puntuar, do 1 ao 5, o uso que se fai da lingua galega na atención oral, escrita e virtual de estabelecementos e comercios. Tamén se poden facer comentarios adicionais, para ampliar a precisión da valoración. A App fica, ademais, aberta a novas incorporacións. "Os estabelecementos que apostan polo galego fano dun xeito consciente, cunha aposta polo propio, pola calidade e pola proximidade", salientou Leal. "A App Abertos ao galego quere apoiar este compromiso, facendo visíbeis os centos de negocios "abertos ao galego" espallados por todo o país", explicou Celia Armas. Para Maceira, "a mellor proba de compromiso e responsabilidade co noso idioma é o seu uso normal". Esta nova App xorde co obxectivo de que o público valore e priorice o consumo e utilización de servizos proporcionados en estabelecementos lingüisticamente responsábeis. A aplicación móbil forma parte do proxecto Abertos ao Galego, que certifica o compromiso coa normalización da nosa lingua de empresas, comercios, asociacións e entidades de toda índole. Desde o cumprimento da lexislación lingüística e o estabelecemento de medidas concretas para o uso do galego, até o uso sistemático do galego tanto interna como externamente e a solicitude de información e documentación en galego a provedores e administracións,


Summary: O 'Swiss Lady', procedente de Ribadeo, emitiu unha alerta cando navegaba ao nor-noroeste da Torre de Hércules, no que é o terceiro incidente desta semana.

Un veleiro con tres tripulantes a bordo emitiu na madrugada do domingo, 20 de setembro, unha alerta por un novo 'ataque' dun grupo de candorcas, mentres navegaba a 2,5 millas ao nor-noroeste da Torre de Hércules, na Coruña. Segundo Salvamento Marítimo, sobre as 5,48 horas o centro da Coruña, encargado de coordinar o operativo, recibiu o aviso da embarcación afectada, o veleiro Swiss Lady, que proviña de Ribadeo (A Mariña). Os seus tres tripulantes, dous de nacionalidade suíza e un alemán, informaban de que aínda que non había feridos, precisaban asistencia porque recibiran varios golpes por parte das candorcas mais descoñecían o alcance dos danos. Acometida de orcas contra el velero Swiss Lady de madrugada/2,5mn NNE Torre Hércules. Un tripulante alemán/2 suizos; procedentes de Ribadeo con destino Coruña.El pesquero L'Espoir acompañó al velero hasta la llegada de la S/Betelgeuse que lo escoltó hasta Real Club Náutico Coruña— SALVAMENTO MARÍTIMO (@salvamentogob) September 20, 2020 Nun primeiro momento, foi o pesqueiro L'Estoir o encargado de acompañar o veleiro até que chegou a Salvamar Betelgeuse de Salvamento Marítimo, que a guiou até o club náutico da Coruña. Aínda que o Swiss Lady non precisou remolque e podía seguir navegando polos seus propios medios, aseguran as mesmas fontes, non foi até que chegou a porto cando se puideron avaliar os danos recibidos. Trátase do terceiro ataque de candorcas a veleiros acontecido esta semana na costa coruñesa. Os dous anteriores foron na madrugada da segunda feira, 14 de setembro, ao oeste do municipio de Cedeira, aínda que as dúas embarcacións afectadas nesas ocasións si necesitaron ser remolcadas ao perder o temón.


Summary: Convocados Fontás, Sergi Gómez e Carles Planas para o encontro contra Euskadi. Só Barça e Espanyol teñen máis convocados. Do Deportivo hai dous xogadores chamados: Lopo e Navarro.

Celta de Vigo e Deportivo da Coruña achegan 5 xogadores á selección de Catalunya que este 26 de decembro se vai enfrontar a Euskadi nun torneo amistoso de Nadal que decorrerá no Camp Nou a partir das 21:30 horas. O Celta é o terceiro equipo con máis xogadores convocados polo combinado catalán: 3. Un número que só superan Barça (con 7 convocados) e Espanyol, con 6. Os célticos chamados para vestir a camisola da selección de Catalunhya neste partido son Fontás, Sergi Gómez e Carles Planas. Do Deportivo hai convocados 2 xogadores, Albert Lopo e F. Navarro. Entre os elexidos por Sergio González e Gerard López para ese partido hai xogadores de 25 equipos, desde os xa mencionados até do Inter de Milán, Porto ou AEK. E tamén hai un convocado do Real Madrid, Kiko Casilla. Galiza Nese mesmo día, 26 de decembro, un combinado galego enfrontarase a un combinado do Senegal nun partido que se desputa no marco dunha xornada organizada por Seareiros Galegos para reivindicar a selección galega e a súa oficialidade.


Summary: Samertolameu e Ares pugnan polo liderato na categoría A mentres Rianxo e Cabo B despútano na B. Na Liga ACT Tirán e Cabo manteñen posicións.

A Liga Galega de Traiñeiras emproa a recta final da tempada e faino cun escenario aberto e emocionante, tanto na categoría A como na B. As regatas desta fin de seamana non fixeron outras cousa que manter as espadas en alto e multiplicar a emoción. Na LGT-A (11 traiñeiras) Samertolameu de Meira conseguiu imporse o sábado en Bueu mais na regata do domingo en Carril foi Ares quen ergueu a bandeira. O que mantén os dous clubs, Meira e Ares, con catro vitorias para cada un. Na Xeral, Samertolameu lidera a táboa, con 104 puntos, só 1 por diante da traiñeira de Ares, con 103. Pobra é terceira, mais xa a distancia, con 98 pts. Na categoría B (7 traiñeiras), Rianxo e Cabo de Cruz B compiten polo liderato. Os rianxeiros van líderes con 36 puntos e 3 bandeiras e seguidos moi de perto, con 35, polos boirenses, con 2 bandeiras. En terceiro posto, a embarcación de A Cabana-Ferrol, con 29 ptos. Esta traiñeira foi a que se impuxo na proba do domingo, desputada en Redondela. A do sábado, que ía ter lugar en Mera, tivo que ser suspendida pola intensa néboa. Na Liga Feminina, Cabo de Cruz mantén liderato (6 puntos), por diante de Chapela e A Cabana. Mentres, na Liga ACT ou San Miguel, na que compiten 12 traiñeiras vascas, galegas e cántabras, Tirán e Cabo de Cruz mantéñense na zona intermedia da clasificación, todo un mérito se temos en conta o desfase orzamentario entre os clubs galegos e o resto de competidores, por non entrar nas longas distancias que deben percorrer Cabo e Tirán para competir en boa parte das regatas, que se desputan en Euskal Herria. Na regata desta fin de semana, nas augas de Zarautz, a vitoria foi para Urdaibai, que redobra así a presión sobre os líderes, Hondarribia. Tirán finalizou quinta e Cabo de Cruz, sexta. Na Clasificación, liderada por Hondarribia (146 ptos) e con Urdaibai pegadiños á súa popa (145 ptos), Tirán é quinta e Cabo, oitava. Bandeira da Deputación da Coruña O Club de Remo de Cabo de Cruz foi o gañador da vixésimo sétima edición da Bandeira de Traíñas Deputación da Coruña, celebrada esta segunda feira en augas do porto de Ares. Participaron 8 embarcacións, o segundo posto foi para Pobra e o terceiro, para Rianxo.


Summary: Unha boa versión do Deportivo non deu pasado do empate en Riazor face o Valencia. A explicación, que a equipa rival ten entidade (combateu de ti a ti co Barcelona en Mestalla) e que o Dépor continúa a encaixar goles parvos, evitábeis.

O Deportivo saíu ao campo moi enchufado, consciente do que estaba en xogo, non ta só caer en postos de descenso, senón tamén probabelmente a continuidade do treinador após as pesadas derrotas consecutivas face o Barça e o Celta. O vestiario está con Garitano e iso viuse sobre o céspede de Riazor. Mentres lle durou a gasolina ao Deportivo nos primeiros 20 minutos do partido, o Valencia abondo tivo con aturar os embates galegos. Non é que houbese moita claridade no xogo riazoreño, mais si enerxía entreverada de destellos de talento do turco Çolak, que voltaba ao once titular após penar a súa non esclarecida indisciplina coa non convocatoria no derbi co Celta. Çolak está nunha dimensión distinta á do resto dos seus compañeiros. Ve futebol onde os outros non ollan nada. Non só por capacidade técnica, senón tamén posicional. Só iso explica que un futbolista da súa exigua estatura, menos de 1,70, puidese rematar de cabeza totalmente só a boca de gol até en dúas ocasións moi claras. Na primeira abeirou o tanto. Na segunda (xa no desconto da primeira parte) non fallou. Çolak está nunha dimensión distinta á do resto dos seus compañeiros. Ve futebol onde os outros non ollan nada Após a saída de vertixe do Dépor, o Valencia atrapou a pelota e conduciuna con máis tino. No passing game é unha equipa superior á galega, con xogadores de grande manexo como Mario Suárez, Enzo Pérez, João Cancelo, Parejo ou Nani. Unha escadra para estar na zona nobre da clasificación. O Deportivo defensivamente, aliás, non sufriu grande cousa e cando o fixo apareceu Tyton, o debutante polaco no arco galego. Estivo a moi bon nível. Áxil baixo paus, dominante no xogo aéreo e con determinación á hora do un contra un cos dianteiros rivais. Boa estrea. Mais un bon Deportivo non basta para fechar os partidos porque o combo galego continúa abonado aos goles parvos, esas accións en que parece desconectar do xogo, perder a concentración e cometer erros de principiantes. Un cruel paradoxo quixo que ese fallo de principiante o perpetrase esta segunda feira o seu mellor futbolista, Çolak. Unha perda de balón imperdoábel do turco permitiu o Valencia pór na área un centro velenoso. A defensa, atrapallada, non soubo conxugar o perigo. O balón, fusilado á beira da área pequena, entrou por centímetros na portería coruñesa. Tyton expulsouno do seu marco e sobre Riazor pairou a dúbida de se a bola traspasara ou non a liña de meta. A verdade é que si o fixo e que o árbitro acertou ao decretar o gol valencianista. Na súa estrea, Tyton estivo a moi bon nível. Áxil baixo paus, dominante no xogo aéreo e con determinación á hora do un contra un cos dianteiros rivais A partir daí, a bola continuou a estar en posesión do Valencia e o Deportivo fionou todo a súa capacidade agonística en defensa e as gallopadas en ataque dun Marlo Moreno que cada vez está en mellor forma física. O problema para o colombiano é que enceta as súas carreiras a 50 metros da portería rival. E, claro, tampouco é Messi para culminar en gol as súas escapadas. En definitiva, o Dépor fixo un partido máis que decente e, visto en perspectiva, o empate non é mal resultado dada a entidade do rival e dado tamén que permite, por mellor gol average do que o Sporting, evitar caír aos postos de descenso. Iso non significa que non haxa razóns serias para estarmos preocupados. Deportivo: Tyton; Juanfran (Navarro, min.85), Albentosa, Sidnei, Luisinho; Mosquera, Borges (Guilherme, min.76); Bruno Gama, Çolak, Marlos Moreno; e Florin Andone (Ryan Babel, min.79). Valencia: Diego Alves; Montoya, Garay, Mangala, Abdennour (Munir, min.53); Mario Suárez, Enzo Pérez (Medrán, min.68); Joao Cancelo, Parejo, Nani; e Rodrigo (Fede Cartabia, min.74). Goles: 1-0, m. 45+2: Çolak; 1-1, min.56: Rodrigo. Árbitro: José Luis González González, do colexio castelán-leonés. Amoestou con cartóns amarelos a Nani (min.34), Mangala (min.54), Garay (min.64), Enzo Pérez (min.65) e Montoya (min.92), polo Valencia; e a Albentosa (min.60), polo Deportivo.


Summary: As Marchas da Dignidade propoñen outra gran mobilización no mes de marzo e un paro xeral para o vindeiro outono. A asemblea de coordinación estatal celebrará a súa vindeira xuntanza en Galicia o 17 de xaneiro coa presenza de todas as organizacións.

As Marchas da Dignidade preparan xa unha folga xeral para o vindeiro outono. Ese foi un dos acordos ao que se chegou na asemblea de coordinación estatal do 22M que se celebrou a pasada semana en Madrid, onde se estableceu a axenda social das diferentes columnas para o próximo ano 2015 logo do éxito da gran mobilización do pasado marzo e da ocupación do Obradoiro en Galicia de hai tan só unhas semanas. As Marchas da Dignidade prevén unha folga xeral o 22 de outubro e unha gran mobilización o 21 de marzo Foi unha asemblea a onde acudiron case todas as organizacións sindicais e políticas que conforman as Marchas da Dignidade, así como os máis importantes movementos sociais do Estado. Un cónclave que na vindeira ocasión celebrarase en Galicia. Será o 17 de xaneiro cando representantes de todas as organizacións que forman parte do 22M celebren unha xuntanza no país, nun lugar aínda sen confirmar, segundo puido saber Praza Pública. Será tamén a forma de recoñecer a forza e activismo da Columna Galega, unha das máis activas dun movemento que prevé un bulideiro 2015. Así, as Marchas da Dignidade prevén repetir a multitudinaria mobilización do pasado 22 de marzo con outra que seguirá o mesmo modelo e que se desenvolverá o vindeiro sábado 21 de marzo, tamén en Madrid. Será o próximo 17 de xaneiro, en Galicia, cando se definan os aspectos técnicos e loxísticos desta manifestación, que neste ano encheu as rúas da capital do Estado. Será na coordinadora estatal do 17 de xaneiro en Galicia onde se precisen os detalles da próxima gran manifestación Ademais, o 22M tamén ten previsto convocar marchas polo Primeiro de Maio, unhas mobilizacións que "non significa invisibilizar o papel dos sindicatos clasistas e alternativos", senón "a necesidade de compartir o protagonismo cos movementos sociais, na liña estratéxica da unidade obreira e popular". O 22 de outubro é, por outra banda, a data elixida para unha folga xeral "obreira, social e de consumo". Na xuntanza en Madrid, a coordinadora estatal volveuse denunciar o "oportunismo inclasificable" de CCOO e UGT, aos que acusan de "intentar suplantar o chamamento do pasado 29 de novembro" con mobilizacións simultáneas, algo que non ocorreu en Galicia, onde os dous sindicatos optaron por non saír á rúa ese día. Manuel Camaño, voceiro das Marchas da Dignidade en Galicia e un dos presentes na asemblea, cre que "nada é casualidade" e lembra que o pasado 19 de marzo, tres días antes da gran marcha en Madrid, Comisións e UGT "sentaron na Moncloa xunto a Rajoy". "Sabían que o 22M ía ser masivo", conta quen insiste en que "casualmente" o pasado luns "tamén se volveron xuntar co presidente do Goberno para asinar as migallas dos 426 euros para os que pasan fame". "Nós non nos mobilizamos contra CCOO e UGT, senón en contra do réxime e de todo o que significa; eles forman pate do réxime e acumular forzas de maneira alternativa é importantísimo", insiste Camaño. "Cando as marchas da unidade obreira popular collen pulo, sempre hai algunha escenificación de achegamento dos sindicatos tradicionais ao réxime", asegura quen cre que, desde hai xa un tempo, "quen marca a axenda política e sindical da xente que sofre son as Marchas e a unidade e non os sindicatos". "Quen marcha a axenda política e sindical da xente que sofre son as Marchas e a unidade e non os sindicatos" O voceiro das Marchas en Galicia está satisfeito coa resposta da cidadanía ás convocatorias do 22M, pero advirte que "non se poden botar foguetes". "Todo o que se destruíu en trinta anos non se pode recompoñer en tres; isto é complexo pero entendemos que isto será un medre continuo", engade quen lembra que había xente que "non confiaba" no éxito da convocatoria do pasaso 29 de novembro no Obradoiro. "Pero cremos nela e se cremos no que facemos, o pobo crerá en nós", remata Camaño, que cre que pese á "invisibilización mediática" que din sufrir, "a unidade e a suma é a gran descuberta e a gran ferramenta" do movemento.


Summary: A secretaría xeral de Política Lingüística e a dirección xeral de Administración local aclaran dúbidas nun informe sobre a 'duplicidade de competencias'

Na mañá desta terza-feira, a Xunta de Galiza fixo público un informe sobre a relación de competencias en normalización lingüística nas Administracións locais. O documento, apresentado polo secretario xeral de Política Linguística e a directora xeral de Administración Local, Valentín García e Marta Fernández Tapias, pretende "clarificar" as responsabilidades legais dos Concellos nesta materia e entende que estas institucións teñen o "mandato legal" de promover e protexer a normalización da lingua galega. Na rolda de prensa tamén estaba presente a presidenta da Coordenadora de Traballadoras de Normalización Lingüística, Anxos Sobriño. Segundo esta, "a partir da crise económica, os concellos comezaron a elaborar informes sobre duplicidade de competencias e sostibilidade financieira que condicionaban a contratación de técnicos de normalización lingüística e entorpecían o servizo". Após as socias da entidade detectaran o problema, a CTNL pasou a contactar coa secretaría xeral de Política Lingüística para procurar unha solución e así poñer en claro as competencias en normalización lingüística por parte das administracións locais. Desde a Coordenadora apuntan que esta competencia está recollida no Estatuto de Autonomía e na lei de Normalización Lingüística, mais era evadida ao procurar aplicar as políticas de contracción de gasto público. A raíz disto, Política Lingüística transmitiu a problemática á dirección xeral de Administración Local, quen pasou a elaborar un informe "clarificador" sobre a relación de competencias. Segundo Marta Fernández, é preciso "manter un criterio único no exercicio de competencias en materia de normalización lingüística das administracións locais, que se entende que deben cumprir a obriga de promover a lingua galega, máis aínda cando son a institución máis próxima e que máis incide na cidadanía", declara. A directora xeral de Administración Local tamén destacou que a Xunta de Galicia traballa desde o ano 2010 nunha "liña estratéxica consolidada" a través da Rede de Dinamización Lingüística, onde xa colaboran -entre outras entidades- 171 concellos galegos. "Enténdese, pois, que non se require informe previo para que as administracións locais fagan exercicio das súas propias competencias neste tema", engade. Por último, o secretario xeral de Política Lingüística Valentín García concluíu que o labor de normalización lingüística debe ser unha tarefa que atinxa "toda a sociedade".


Summary: Os comicios decorrerán o vindeiro 13 de febreiro en Castela e León, despois do adianto electoral impulsado polo PP, que procura absorber a representación de Ciudadanos do mesmo xeito que aconteceu na Comunidade de Madrid.

Á mañá desta segunda feira, o presidente da Xunta de Castela e León, Alfonso Fernández Mañueco (Partido Popular), facía pública a disolución do parlamento e expulsaba do seu Executivo as catro conselleiras e conselleiros de Ciudadanos, incluído o vicepresidente Francisco Igea, co que gobernaba en coalición desde 2019. Os comicios decorrerán o vindeiro 13 de febreiro e o 10 de marzo constituirase o novo lexislativo. No que atinxe á campaña electoral, desenvolverase do 28 de xaneiro ao 11 de febreiro de 2022. Mañueco xustificou a decisión na "falta de lealdade dos socios de Ciudadanos, traizoáronnos ao pactar os orzamentos ás nosas costas", incidiu na rolda de prensa, resolvendo que "con esta deslealdade rachan o pacto de Goberno". Agás a consellaría de Sanidade, que ocupará Alejandro Vázquez Ramos, o resto de departamentos que dirixía a forza minoritaria serán asumidos por outros integrantes do gabinete. O até o de agora vicepresidente coñeceu a convocatoria electoral durante unha entrevista en Onda Cero, onde cuestionou que se "desmantele" a Consellaría de Sanidade durante a sexta onda da Covid-19 e revelou que Mañueco lle repetira "en público e en privado que esgotaría a lexislatura". Pola súa banda, a ministra de Xustiza, Pilar Llop (PSOE), subliñou que a decisión é unha "irresponsabilidade", esgrimindo que está motivada polo intento do PP de evitar o custe electoral das causas xudiciais por corrupción contra cargos da formación na rexión que se xulgarán proximamente. Desde Izquierda Unida, a covoceira federal, Sira Rego, criticou o presidente por antepor intereses "electoralistas e partidistas" diante dos da cidadanía, e adiantou que vai impulsar unha candidatura de unidade da esquerda, abríndose á posibilidade de dialogar cos colectivos sociais contra o despoboamento. Ciudadanos á beira de quedar sen representación As enquisas publicadas nas últimas semanas antes de coñecerse o adianto electoral colocaban o PP perto da maioría absoluta. De non conseguila terían que pactar con Vox. Como xa aconteceu na Comunidade de Madrid, Ciudadanos atópase no limiar da representación nas Cortes rexionais, polo que podería perder a súa representación, que o PP aspira a absorber. Andalucía Outro dos lugares do Estado español que están pendentes da posibilidade dun adianto electoral é Andalucía, cunha situación semellante. Porén, as autoridades territoriais negaron esta posibilidade.


Summary: A traiñeira galega gañou a mítica Bandeira da Concha por quinta vez consecutiva. Andrea Oubiña, unha das dúas únicas remeiras presente nos cinco triunfos, reclama máis apoio para o remo galego, un deporte que non deixa de darlle triunfos a un país que non compite en igualdade de condicións no País Vasco. Nin deportivas nin de apoio institucional.

Nin a crise, nin as dificultades, nin competir en territorio inimigo. Nada pode coas remeiras galegas na Bandeira da Concha, a mítica regata de traiñeiras que, por quinta vez consecutiva, viaxou cara a Galicia. A embarcación Rianxeira-Mecalia conquistou a pasada fin de semana en Donosti un novo título malia os esforzos das embarcacións vascas por conseguir un galardón que en categoría feminina só fala galego desde que se instaurara a competición para mulleres. E entres as campioas destacan dúas: Sandra Sánchez e Andrea Oubiña, as únicas remeiras que poden presumir de ter gañado todas as bandeiras da Concha. Desde que Rías Baixas empregou a denominación de Galicia e até a actualidade, co nome de Rianxeira-Mecalia. "Claro que é un orgullo ter competido e vencido en todas", destaca Oubiña, unha rapaza do Grove que pertence ao club de Meira e que no verán aparta durante uns meses as súas obrigas co seu equipo para adestrar e pelexar na Liga Euskotren e na mítica regata donostiarra. A embarcación galega nútrese de rapazas de diferentes clubs e vilas que se unen no verán para adestrar e competir Ela e as súas compañeiras, residentes na Guarda, Ferrol, Boiro, Moaña, Bermeo ou Altea, percorren milleiros de quilómetros e fan múltiples esforzos durante o verán para poder adestrar e competir contra equipos vascos, aqueles que contan cunha estrutura ben definida e, sobre todo, con moito maior apoio económico, tanto de patrocinadores como das administracións. "No inverno cada unha de nós adestramos no noso club ata o mes de xuño. Eu fágoo en Meira e outras en Tirán ou Robaleira, por exemplo", explica Oubiña, que non dubida en reclamar máis apoio para o seu deporte en Galicia. "Somos máis recoñecidas en Euskadi que aquí, onde hai xente que non sabe nin que deporte practicamos", di Oubiña "Teño que compaxinar o deporte coa Universidade; vivo en Pontevedra, remo en Moaña e son do Grove... Cando volvo á miña casa as fins de semana, téñome que desprazar para ir adestrar a Meira. Paso máis tempo indo e vindo que adestrando", explica Oubiña, que recoñece que a crise está a afectar, e moito, ao remo galego. "Temos menos axuda porque os patrocinadores bótanse para atrás", conta unha remeira que aclara as diferenzas de apoio a este deporte no País Vasco. As remeiras piden máis apoio económico, reducido pola crise, e máis atención dos medios de comunicación "Sentímonos máis recoñecidas en Euskadi que aquí. En Galicia incluso hai xente que nin sabe que deporte practicamos, pero alí calquera persoa che aplaude e recoñece o teu esforzo, sexas do equipo que sexas", asegura Andrea Oubiña, que puido comprobar unha vez máis os milleiros de persoas que seguiron a Bandeira da Concha desde a costa de San Sebastián. Alí, onde as admiran, pero onde tamén hai quen as acusa de ter formado "unha selección galega" que lles permite competir coas remeiras vascas. "Os seus clubs tamén son seleccións, porque non todas as remeiras son da vila onde compiten, senón que fan os equipos escollendo as mellores", deféndese. "Vivo en Pontevedra, adestro en Meira e son do Grove; paso máis tempo indo e vindo que adestrando" Todo, sen ter en conta as diferenzas en canto apoio popular, mediático ou económico entre Galicia e Euskadi. "Non gañamos cartos e grazas que nos dá para o gasoil das viaxes", lembra Oubiña, que conta tamén como a prensa vasca "céntrase tanto nas traiñeiras como nos deportes maioritarios". "Aquí falan de fútbol e pouco máis; nada que ver co que ocorre no País Vasco", sentencia a remeira, que nin tan sequera é capaz de asegurar a presenza da embarcación galega para a vindeira Liga Euskotren e para a Bandeira da Concha. "Teremos que falalo e chegar a un acordo", remata unha das mellores representantes do remo galego, o mesmo que colocou a Tirán no terceiro posto da Olimpíada das traiñeiras en categoría masculina. Galicia calidade.


Summary: Camariñas, Carballo e Ponteceso ratitican a súa aposta polos distintitivos de calidade

Esta mañá, aAsociación de Educación Ambiental y del Consumidor acaba de publicar a relación de praias, portos, sendeiros e "centros" (a novidade este curso), que lucirán Bandeira Azul este verán de 2019. Un momento ao que a Costa da Morte sempre está atenta tendo en conta a importancia do sector turísitico na comarca, e a repercusión que implican estes distintivos a nivel estatal. Un distintivo que, pola contra, ten unha marea de esixencias a nivel municipal. Galicia mantén a segunda posición, detrás de Valencia, como unha das primeiras comunidades da península (cómpre ter en conta o maior número de quilómetros de costa do noso litoral) con 107 praias con Bandeira Azul e outras 62 bandeiras entre portos deportivos, sendeiros e aulas e centros da natureza. Na Costa da Morte, dúas históricas praias como eran as de San Francisco (Muros) e Laxe, perden o distintivo de calidade. En Muros, saíu denegada a petición, en principio por un problema herdado do verán pasado, cando xa non puideron izar a Bandeira por non conseguir os socorristas necesarios para cumprir os requisitos. En Laxe foron as "inasumibles" esixencias medioambientais cas dunas as culpables da retirada. Polo lado positivo, os concellos de Dumbría, Camariñas, Ponteceso e Carballo manteñen a súa aposta por cumprir os requisitos. O dous concellos bergantiñáns son os máis comprometidos con 3 bandeiras por termo municipal. Camariñas e Carballo manteñen os selos para os seus Sendeiros, o Sendeiro Costa da Morte camariñán e a Senda do Mar Razo-Baldaio. Ademais, Camariñas repite o distintivo de Centro Azul coa inclusión do Museo Man de Camelle. PRAIAS CON BANDEIRA AZUL DA COSTA DA MORTE 2019 Dumbría Ézaro Camariñas Arou Ponteceso ValarésErmidaOsmo Carballo RazoSaíñasPedra do Sal SENDEIROS AZUIS DA COSTA DA MORTE 2019 Sendeiro Costa da Morte Camariñas Senda do Mar Razo- Baldaio Carballo Centros Azuis da Costa da Morte Camariñas Museo Man de Camelle


Summary: O deputado de IU tamén asistirá á manifestación en defensa da sanidade pública que terá lugar esta cuarta.

O deputado Gaspar Llamazares visitará Galiza esta cuarta feira. O voceiro de Izquierda Unida na comisión de sanidade do Congreso d@s deputad@s presentará en Vigo o programa de sanidade da Alternativa Galega de Esquerdas, nun acto en que tamén participarán @s candidat@s de EU Yolanda Díaz, Juan Fajardo e Eva Solla xunto a Chelo Martínez, de Anova. Ademais, o excoordenador federal de IU ofrecerá unha conferencia de prensa diante das obras do novo hospital de Vigo e participará na manifestación en defensa da sanidade pública que terá lugar na cidade olívica.


Summary: PSdeG, AGE e BNG censuran o Plan de Dinamización da Lingua Galega no Tecido Económico presentado en Comisión por Valentín García ao considerar que é "tremendamente deficiente" e que "non serve para defender nin mellorar a situación do galego"

"Unha aposta conxunta e decidida pola implantación do idioma na economía, como valor económico, como sinal identitario e como patrimonio de todos os galegos e galegas". Así definiu Valentín García, secretario xeral de Política Lingüística, o Plan de Dinamización da Lingua Galega no Tecido Económico 2015-2020. Fíxoo na súa comparecencia en Comisión, onde debullou un documento que se atopa na fase previa á súa aprobación polo Consello da Xunta unha vez que o Consello da Cultura Galega emita o seu informe de validación. Valentín García advirte dun desenvolvemento en cinco anos do devandito Plan, que articula un total de 84 medidas para incrementar o uso do galego e a súa visibilidade. E asegurou que o idioma propio engade valor ás empresas e produtos galegos. Pero a oposición non confía no documento e veo como moi pouco útil para a lingua. Así, a voceira do grupo do PSdeG no Parlamento, Concepción Burgo, asegura que é un Plan "deplorable e tremendamente deficiente" e un texto "sen diagnose, obxectivos nin memoria económica". "É un Plan deplorable e tremendamente deficiente, sen diagnose, obxectivos nin memoria económica", denuncia o PSdeG Pola súa banda, a deputada do BNG Ana Pontón considérao un "corta e pega" do presentado en 2004, pero coa agravente, tamén, de que "non conta sequera cunha memoria económica financeira", tras lembrar que os Orzamentos que veñen de ser aprobados non inclúen incemento ningún para a Secretaría Xeral de Política Lingüística para o Plan debullado este martes. Xabier Ron, deputado de AGE, recoñeceu que "agardaba algo máis" que unha "simple lectura" das medidas que pretende un documento que "non serve para defender nin mellorar a situación da lingua propia de Galicia". Así, denunciou que o Executivo galego "continúe a obviar os problemas reais da lingua galega no noso país, chegando a a recoñecer os problemas de transmisión xeracional pero sen establecer medida algunha para o evitar". Xabier Ron (AGE) cre que o Plan de Dinamización "non serve para defender nin mellorar a situación do galego" "Constitúe un amplo abano de medidas e accións realizables e susceptibles de seren asumidas polos actores cos que debemos contar para a súa posta en marcha e consolidación no tempo", advertiu Valentín García, cunha ausencia de medidas concretas que foi criticada polos grupos da oposición. Así, Concepción Burgo denunciou a falta de obxectivos "claros e concretos" máis alá de propostas "xeralistas sen unha relación de indicadores", co que "non ofrece nada novo con respecto ao Plan Xeral e aínda por riba o empeora". "É tan surrealista que non pode ser avaliado", insistiu a socialista, que cre que o documento "non ten nada novo" e que se limita a "repetir as mesmas medidas para encher páxinas e chegar ás 110". "Veñen presentar un documento inservible para resolver os problemas creados polo propio Feijóo logo de sete anos nos que recortaron o 70% dos orzamentos para a defensa da lingua", dixo. "Veñen presentar un documento inservible para resolver os problemas creados polo propio Feijóo tras sete anos recordando o 70% dos orzamentos para a lingua", lembra Pontón (BNG) Do mesmo xeito se manifestou Xabier Ron, que coincidiu con Burgo á hora de alertar de que no Plan "non se recolle de xeito concreto o dereito da cidadanía a ser atendido en lingua galega en todos os ámbitos e sectores". Pontón, pola súa banda, advertiu da pouca credibilidade dunha Xunta que destaca polos "incumprimentos" dos mandatos establecidos por lei e dos acordos parlamentarios entre os que destacou a obriga do Goberno de remitir ao Parlamento un informe de avaliación da lei Paz Andrade. "O Goberno incumpre a lei ao igual que incumpre o Plan de Normalización Lingüística aprobado no ano 2004 por unanimidade e coa obriga da Xunta a establecer mecanismos de seguimento, control e avaliación informando con regularidade ao Parlamento; levamos toda unha lexislatura sen cumprir con esta resolución", destacou a parlamentaria nacionalista. Tanto BNG como PSdeG repararon no feito de que a Xunta aposte agora por un plan logo dos graves retrocesos sufridos polo galego nos últimos anos. Para Burgo, o "momento de emerxencia" do idioma non pode ser resolto con este documento sen diagnose. E censurou que "en ningún momento aparece a defensa dos dereitos lingüísticos dos consumidores e dos clientes". Explicou que "non van facer comprender ás empresas que a cidadanía ten dereito a ser atendida na súa lingua se non comprenden que a administración pública ten a obriga de atender aos usuarios en galego. O BNG asegura que o PP aínda non rectificou un discurso "agresivo" que lle "fixo moito dano ao galego" Pontón, ademais, reiterou que o PP aínda non rectificou un discurso "que lle fixo moito dano a lingua galega, agresivo e que pon a vítima como verdugo" ademais de "alimentar os prexuízos contra o galego" argumentando que todas as medidas no ámbito da normalización lingüística "son unha imposición" e que poñen en perigo o castelán en Galicia. "A lingua galega segue nunha situación minorizada cun goberno que durante estes sete anos lexislou contra o galego, un goberno que prohibe que algunhas materias se dean en galego, no ensino infantil nas cidades sitúase na marxinalidade, eliminaron o requisito do galego para acceder á función pública, as axudas para a promoción do galego nos concellos, reduciron o apoio ao libro, despediron ao persoal CELGA e constatamos como nestes anos reduciuse a presenza do galego nos medios de comunicación, algúns deles moi ben subvencionados", resumiu a deputada nacionalsita.


Summary: Todas as táboas ligueiras en www.futboldacosta.com e a fase de Ascenso á Liga da Costa en www.copadacosta.com

Completita a xornada das Letras Galegas no Fútbol da Costa. Con grandes alegrías como a do SD Fisterra, campión da 1ª Galicia e novo equipo de Preferente. Espectacular, histórica temporada a do cadro fisterrán, arroupado por unha afección sen parangón liderada por uns Rapacollóns Big Band doutra galaxia. Este mesmo domingo, todo un pobo fixo vibrar Ara Solis para levar en volandas a un equipo que arrasou co Lalín e puido festexar un case nin soñado ascenso. É para emocionarse, como nos recoñecía o propio Estrella. A Copa das sopresas Pero houbo moito máis nesta fin de semana. Esta Copa a partido único mola, si, Anxo, si. E esta fin de semana houbo dúas novas sorpresas: Dumbría, Fisterra e Mazaricos foron eliminados por Castriz, Coristanco e Cabana (a penaltis). Tamén o Camariñas superou a barreira da categoría mentres que o Malpica superou ao Volantes tamén dende os 11 metros. Mañá luns, ás 20:00h en Zas, novo sorteo de Cuartos. Volantes, camiño de 1ª Espectacular o deste Volantes. Non tiraban a Copa e só aos penaltis o Malpica puido con eles. E iso que reservaban forzas para o choque dominical ante o Cacheiras. 5-0 para os laranxas e o camiño da 1ª en marcha. En Preferente, o Xallas conseguía unha vital vitoria que pode significar a permanencia. Veteranos Xa tendes o repaso completo ao gran papel que fixo a Selección da Costa e Veteranos o pasado venres no Campionato Galego de Seleccións Comarcais. 3º posto na primeira competición! Ademais, a Copa tamén deixou unha fermosa ida dos Cuartos, tralos que Porteño e San Román teñen pé e medio nas semis. Base: Copas e Fases de Ascenso A fin de semana deixa tamén unha completa xornada de base. Nas Fases de Ascenso, despois dunha malísima eliminatoria Previa, de novo só o Dumbría fica con opcións de ascenso ao caer por só 2-1 ante o Numancia na ida da primeira das 3 eliminatorias que teñen que superar agora os equipos costeiros. Os MIúdos Xuvenil, o Zas cadete e o Cee infantil caeron con rotundidade e teñen poucas opcións de remontar. A Copa da Costa Xuvenil xa ten Cuartos definidos, e a Cadete as semis. En Infantís queda aínda un cuartofinalista por decidir.


Summary: O presidente dos Estados Unidos ingresou no hospital militar de Walter Reed por consello dos seus médicos despois de sufrir unha "febre lixeira".

Donald Trump recupérase da Covid-19 no Walter Reed Military Medical Center de Maryland. Poucas horas despois de anunciar que el e Melania Trump, a súa esposa, deran positivo por coronavirus, o presidente dos Estados Unidos foi hospitalizado por recomendación do seu equipo equipo médico. Trump afirmou nun vídeo difundido a través das súas redes sociais pouco antes de abandonar a Casa Branca que "está a levar moi ben" o proceso de recuperación do coronavirus. Agradeceu o "apoio" recibido e aseverou que vai ao hospital para asegurarse de que "as cousas funcionen". pic.twitter.com/B4H105KVSs— Donald J. Trump (@realDonaldTrump) October 2, 2020 O mandatario está hospitalizado por precaución e seguindo as recomendacións dos seus médicos. Segundo recoñeceron, presenta síntomas leves como febre ou fatiga, aínda que está animado e confía en seguir traballando desde o centro onde permanecerá ingresado os próximos días. Tratamento experimental Donald e Melania Tump anunciaron a pasada sexta feira que deron positivo por coronavirus despois de que unha das súas asistentes máis próximas, Hope Hicks, tamén contraese Covid-19. Neste sentido, o presidente dos EUA informou de que se lle administrou unha dose de Regeneron, un cóctel experimental de anticorpos que mostrou resultados positivos na loita contra a enfermidade provocada polo virus. O ensaio clínico atópase en fase avanzada e desenvólvese desde o mes de xullo nos EUA, en Brasil, México e Chile. Desde a Casa Branca aseguraron que presidente segue no cargo. Tanto Trump como a primeira da dama, evolucionan ben e atenden as recomendacións do equipo médico encargado de indicarlles os pasos a seguir. No caso de Melania Trump, o grupo de expertos que avalían o seu estado asegurou que, polo momento, presenta unicamente tose leve e dor de cabeza. Desde a Casa Branca aseguraron, ademais, que a saúde do vicepresidente, Mike Pence, é boa e quixeron disipar calquera dúbida sobre unha posíbel transmisión de poder: "O presidente segue no cargo". Ao igual que Pence, o aspirante demócrata a presidir os EUA, Joe Biden, deu negativo por coronavirus malia estar en contacto co presidente durante o primeiro dos debates electorais.


Summary: A vitoria legal do rapeiro chega despois de tres anos e medio no exilio.

Bélxica non extraditará a España Josep Miquel Arenas, Valtònyc, segundo informa Vilaweb. A decisión definitiva foi anunciada pola Audiencia de Gante, que decidiu revogar a euroorde ditada pola Audiencia española, que esixía que fose condenado a tres anos e medio de prisión polas letras das súas cancións. A vitoria xudicial de Valtònyc chega despois de tres anos e medio no exilio. As autoridades españolas quixeron extraditalo por un delito de inxuria á coroa, outro por enaltecemento do terrorismo e outro por ameazas, pero ningún deles foi aceptado. Victory ! After three years of legal procedures, a detour to the European Court of Justice and to the Belgian Constitutional Court, the Court of Appeal rules that Valtonyc can not be extradited. A good day for music and freedom of expression. @valtonyc— Simon Bekaert (@Simonbekaert) December 28, 2021 Os dous primeiros quedaran practicamente descartados. En outubro, o Tribunal Constitucional belga anulou unha histórica lei estatal que castigaba os insultos contra o rei. No que respecta ao delito de enaltecemento do terrorismo, o TXUE xa resolveu a instancias do xulgado de Gante que o Estado español non podía xulgalo por este delito, xa que tiña unha tipificación máis dura que cando se produciron os feitos. Cando saíu do xulgado, Valtònyc afirmou que a nivel persoal está contento pero que, ao mesmo tempo, está "moi enfadado" por músicos que, como Pablo Hásel, están a cumprir penas de prisión en España polo contidos da súa letra: "Se España é un estado fascista e está no século XVIII é porque lle interesa". O xulgado de primeira instancia de Gante xa rexeitou a eurodemanda, polos tres delitos, mais a Fiscalía, que representa a posición española, recorreu a decisión ante o tribunal de apelación. En conversa con Nós Diario en marzo de 2018, o rapeiro mallorquí afirmaba que "a máquina represiva estatal está ben engraxada e persegue a resistencia intelectual". Durantre o seu exilio en Bélxica, Valtonyc e as galegas Ialma versionan 'Bella Ciao' con homenaxe a Suso Vaamonde incluída.


Summary: A Asociación Galega de Produtoras Independentes (Agapi) fai 25 anos e celébrao en Compostela cunhas xornadas de formación, incidindo no seu compromiso coa promoción do sector que representa.

Agapi fai 25 anos de traballo e celébrao en Santiago de Compostela. As actividades programadas contan coa participación de destacados representantes do panorama audiovisual. De tal xeito, a quinta feira 21 de novembro, pola mañá, terá lugar unha xornada en torno á produción audiovisual na que tomarán parte representantes das administracións –entre eles Beatriz Navas, directora xeral do Instituto de Cinematografía e das Artes Audiovisuais (ICAA)–, xunto a asociacións, empresas e profesionais. Pola noite, os actos conmemorativos incluirán unha gran festa na sala Capitol para persoas asociadas e convidadas. Ao longo dos seus 25 anos de traxectoria, esta asociación contribuíu ao desenvolvemento do sector na Galiza promovendo, entre outras iniciativas, a creación da Academia Galega do Audiovisual, que absorbeu os premios Agapi dando lugar aos actuais Mestre Mateo. Tamén impulsou a creación do Clúster Audiovisual Galego e desenvolveu un labor destacado como interlocutora coa Administración.


Summary: O equipo de investigación Roman Army leva anos traballando sobre o terreo, coa axuda de modernas técnicas e instrumentos. Conclúe que "o exército romano tivo unha presenza" no actual territorio de Galicia "moito mais destacada, diversa e prolongada do que se coñecía ata o momento"

Dende hai anos o colectivo investigador Roman Army, formado por especialistas de distintas universidades europeas e procedentes de diferentes disciplinas, afonda da presenza militar romana no Noroeste da Península Ibérica. Os seus achados, aproveitando modernas ferramentas tecnolóxicas, están a sacar á luz unha gran cantidade de información ata agora descoñecida, dando lugar a unha visión nova sobre un período histórico sobre o que ata agora había moitas sombras."O exército romano tivo unha presenza moito mais destacada, diversa e prolongada no noroeste da península Ibérica do que se coñecía ata o momento"Os seus traballos permitiron descubrir 22 novos campamentos militares romanos, utilizados no avance das tropas cara ao noroeste e nos primeiros tempos do seu asentamento, concluíndo que "o exército romano tivo unha presenza moito mais destacada, diversa e prolongada no noroeste da península Ibérica do que se coñecía ata o momento". Os sitios militares atopados revelan "unha gran dispersión dos continxentes militares ao longo do territorio e, sobre todo, unha diversidade de operacións e misións que poden ir desde accións de combate, recoñecemento do territorio ou control policial".Ata hai pouco, Galicia, o occidente de Asturias e o norte de Portugal considerábanse escenarios marxinais da conquista romana da península ibérica. A investigación ofrece, pois, "un escenario novo e radicalmente distinto", sinala o equipo investigador. Estas achegas veñen de ser publicadas no artigo "The reassessment of the Roman military presence in Galicia and Northern Portugal through digital tools: archaeological diversity and historical problems", que aparece na publicación científica de referencia Mediterranean Archaeology and Archaeometry .Os investigadores chaman a atención sobre "a dispersión sobre o territorio" dos sitios arqueolóxicos, que parecen identificar "distintas zonas de operacións"Sen pechar a porta a outras posibilidades interpretativas, os investigadores chaman a atención sobre "a dispersión sobre o territorio" dos sitios arqueolóxicos, que parecen identificar "distintas zonas de operacións". Os investigadores defenden a hipótese de que os campamentos ubicados na zona oriental de Galicia poderían estar vinculados a un episodio ou escenario secundario do conflito cántabro-astur (29-19 a.C.). Os recintos militares encaixan na lóxica seguida polo exército romano durante o conflito, no que se desenvolveron accións a gran escala contra os grupos indíxenas, que nalgunhas áreas parecen amosar "unha gran capacidade de organización e mobilización de efectivos, así como unha notable autonomía política". Con todo, sinalan, "un gran número de xacementos do territorio non encaixan de maneira fácil nesta narrativa".Os recintos militares encaixan na lóxica seguida polo exército romano durante o conflito, no que se desenvolveron accións a gran escala contra os grupos indíxenasO pasado verán o equipo traballou no Penedo do Lobo (Manzaneda), onde foi localizado un dos campamenos militares romanos mellor conservados do noroeste peninsular. A investigación revelou a presenza militar romana máis antiga documentada en Galicia, atopando por exemplo material militar romano e moedas acuñadas entre o 25 e o 22 a.C. para pagar aos lexionarios que participaban nas campañas bélicas. João Fonte, director do equipo de investigación destacaba en conversa con Praza.gal que os estudos realizados van permitir "reescribir as narrativas históricas sobre este período, sobre os primeiros contactos entre Roma e as comunidades indíxenas do noroeste da Península".Os investigadores identificaron cinco diferentes tipoloxías de asentamentos militares romanosOs investigadores identificaron cinco diferentes tipoloxías de asentamentos militares romanos: Recintos de pequenas dimensións (1,5-2,5 ha), que acollían pequenas unidades de entre varios centos e algo máis de mil homes. Nesta categoría entran campamentos como O Penedo dos Lobos (Manzaneda), Cova do Mexadoiro (Trazo), Coto do Rañadoiro (Carballedo) e Alto da Pedrada (Arcos de Valdevez, Portugal).Campamentos de tamaño medio (4-7 ha), que aloxarían varios miles de homes. Neste ámbito atópanse os sitios arqueolóxicos de Cabianca (Láncara), Campos (Vila Nova de Cerveira, Portugal), A Cortiña dos Mouros (Cervantes) e Santa Baia (A Laracha), un caso moi rechamante, destacan, "pola súa proximidade á antiga cidade de Brigantium e debido a que o campamento foi disposto na zona exterior dun castro, acolléndoo no seu interior".Grandes campamentos (de 10-15 ha de lonxitude), que acollerían polo menos unha unidade numericamente equivalente a unha lexión (aproximadamente 6000 homes). A maior parte deles están ubicados na zona oriental de Galicia (Monte da Chá e Monte da Medorra (Láncara/Sarria), A Penaparda (A Fonsagrada), O Monte de Ventín (Pol), agás o de O Cornado (Negreira).Recintos que superan con moito estas dimensións (aproximadamente 20 ha), podendo ter servido a auténticos corpos do exército (aproximadamente 10000-14000 homes). O equipo localizou entre o río Limia e o río Miño dous grandes recintos na Serra do Leboreiro/Laboreiro: Lomba do Mouro (Melgaço / Verea) e Chaira da Maza (Lobeira).Castela ou fortificacións estacionais de pequeno tamaño. Trátase de A Recacha (Navia de Suarna), nas montañas orientais; Outeiro de Arnás (Verín) controlando un bo tramo do val do Támega; e O Castrillón (Touro).


Summary: Nas últimas horas téñense producido avanzos na negociación entre Valonia e Canadá, mais non os suficientes para o tratado se asinar esta quinta feira, como estaba en principio axendado.

Valonia só dará luz verde ao tratado entre a UE e a CETA (Comprehensive Economic and Trade Agreement) no caso de se estabelecer un "mecanismo de salvagarda" para a agricultura, afirmou esta quinta feira Benoît Lutgen, o presidente do Centro Democrático Humanista, unha formación de centro-direita que partilla o goberno de Valón co Partido Socialista. Lutgen enfatiza que as conversas en curso para a asinatura do CETA han servir de base a "outras negociacións", en alusión ao TTIP, un tratado que na súa literalidade actual Valonia "tampouco querería". A defensa do sector primario -face a importación de carne de bovina hormonada- é o elemento central que leva a Valonia a impugnar o CETA no seu estado actual. O mecanismo de salvagarda que desexa Lutgen é a posibilidade de "tomar medidas de sostén ao sector en caso de crise". O político centrista deixa entrever que Ottawa estaría disposto a oferecer garantías a Valonia nesta materia. Estaríanse tamén a producir avanzos na cuestión do tribunal de arbitraxe, a instancia que dirimiría conflitos entre as multinacionais e o Estado belga. Bruxelas estaría disposto a que esa corte a compuxesen maxistrados profisionais. Ottawa, aínda non. "Non queremos un tribunal composto de lobbystas", afirma Lutgen. En todo caso, todo indica que as negociacións non están fechadas e que fican días por diante para un eventual acordo. Un portavoz da ministra canadiana de Comercio, Chrystia Freeland, anunciou que esta quinta feira a delegación de Ottawa non viaxará a Bruxelas, como estaba axendado para asinar o CETA, mais deixou a porta aberta para culminar as conversas: "Canadá fica disposto a asinar este importante acordo cando Europa estea pronta para o facer".


Summary: Centos de persoas participan nas concentracións contra os asasinatos de Ana e Elena.

Centos de persoas saíron á rúa para denunciar os asasinatos de Ana e Elena, as dúas últimas vítimas da violencia de xénero en Galiza. Concentracións que decorreron en cidades e vilas do país e que foron un clamor contra a barbarie machista. "Ningunha máis", "Cando unha muller é asasinada todas somos vítimas", "Contra o patriarcado, feminismo organizado" ou "Ningunha agresión sen resposta" foron algúns dos lemas que se podían ler nas faixas que había nas mobilizacións. Na concentración de Compostela, compañeiros de Lamas de Abade da muller asasinada, Elena, leron un comunicado. "Este problema atínxenos a todos, non só ás mulleres", afirmaban, ao tempo que se chamaba a actuar para rematar coa violencia machista. A aposta nun compromiso firme de institucións e sociedade para rematar con esta lacra é unha das demandas. Noutras concentracións lembrábase que, e segundo os datos oficiais, entre 2003 e 2014 foron asasinadas perto de 800 mulleres, unha cifra estarrecedora e que dá idea da dimensión do problema. "Contra o patriarcado, feminismo organizado" resumía unha faixa na concentración de Lugo. O presunto asasino de Ana María Enjamio pasa esta cuarta feira a disposición xudicial. A Policía mantén a busca do principal sospeitoso do asasinato en Compostela de Elena M, a súa ex-parella, que se atopa fuxido.


Dende as eleccións do 28-A, cualificadas pola extraordinaria mobilización do electorado progresista estatal, os irresponsábeis Pedro e Pablo xogaron ao máis cativo e paifoco tacticismo , esquecendo de xeito patente as esixencias do interese xeral e máis o mandato da cidadanía, que decidiu un goberno de coalición progresista de maioría socialista e corrixido por unha moi cualificada presenza dos soberanismos catalán, vasco e, en menor medida, valenciano.A responsabilidade desta desaquelada situación repártese entre PSOE e Unidas Podemos (UP), malia que sobre o PSOE pese a meirande parte, tanto por ter 123 deputados por 42 de UP como por achegar a persoa do candidato a presidente do Goberno do Estado.Verdade tamèn que os poderes do Deep State e os voceiros mediáticos do IBEX 35 fixeron o posíbel por impedir un Goberno de coalición PSOE-UP. Que era a resultante lóxica da decisión electoral cidadá. Deste xeito a gobernanza estatal ficaba como excepción fronte ´á normalidade das coalicións no conxunto da Europa, nos gobernos nacionais de Catalunya, Escocia, Gales, Euskadi ou Galicia e noutros gobernos autonómicos ou dos lander alemáns.No que si concordaron PSOE e UP é na súa coincidencia tácita en esquecer pasadas fórmulas confederais (no caso de UP) e federalistas (vid Granada 2013, no caso do PSOE) para lle mercar ao tripartito da dereita española o seu modelo de recentralización uninacional. UP descoñecía en xullo que as políticas activas de emprego son da competencia autonómica, mentres o PSOE, nas súas 370 medidas propostas a UP como pacto de lexislatura (que éste asume como positivas), propugna actuacións específicas no eido do transporte interior, comercio interior e vivenda e fala de "clarificación competencial", fórmula do politiqués unionista-madrileño que significa, como ben saben, máis recentralización.O tempo esgótase e os irresponsábeis actores da esquerda española-UP e PSOE, PSOE e UP- arriscan unha posíbel vitoria da dereita española tanto máis probábel como avance o xa evidente enfriamento da economía e como abrolle a desmovilización do previsíbelmente desencantado electorado progresista.Mentres, PNV e ERC exercen o papel que non lles cumpre ao ofrecer un cheque en branco para evitar unha vitoria electoral da dereita extremista e tripartita española.


Summary: Biden anuncia un incremento da presencia militar terrestre, naval e aérea dos EUA en Europa.

Os aliados da OTAN asinarán a vindeira terza feira, 5 de xullo, en Bruxelas, o protocolo de adhesión de Suecia e Finlandia á alianza, despois de que Turquía levantase onte o veto contra ambos os dous países escandinavos tras lograr un maior compromiso na loita antiterrorista. As negociacións a tres bandas facilitadas polo secretario xeral da OTAN, Jens Stoltenberg, e o seu equipo culminaron esta terza feira en Madrid cun acordo que pon fin a un mes de bloqueo por parte de Ankara e achanda o camiño de Estocolmo e Helsinqui á organización. A OTAN reforzarase no leste de Europa: de 40.000 a 300.000 soldados A firma terá lugar en seis días no seo do Consello do Atlántico Norte, o órgano executivo que reúne aos 30 aliados na sede de Bruxelas, sinalaron fontes da OTAN. Este documento asinarase "en paralelo" ás negociacións de adhesión, que se espera que leven tan só unhas horas debido a que Suecia e Finlandia están moi aliñados cos estándares da Alianza Atlántica. Isto fai que o ingreso formal de Suecia e Finlandia non chegue até finais de 2022 ou principios de 2023, algo que inquieta os candidatos que queren contar con garantías de seguridade Stoltenberg cualificou o pacto de "bo acordo" para todas as partes, engadindo que implicará que os dous países nórdicos traballen de forma "aínda máis estreita" con Turquía para combater o terrorismo, extraditar sospeitosos ou intercambiar información. De momento, Suecia e Finlandia participarán no cumio de Madrid como socios e non como 'convidados', isto é membros 'de facto', un status que terían de asinarse o protocolo de adhesión antes da cita. Adhesión Os dous países nórdicos solicitaron conxuntamente a súa entrada na OTAN o pasado 18 de maio, un ingreso que a Alianza Atlántica apostaba porque fose 'exprés' e estivese listo para o cumio de Madrid. Con todo, Turquía frustrou esa posibilidade polas súas reticencias ante suposta conivencia de suecos e finlandeses co Partido dos Traballadores do Kurdistán (PKK) e as Unidades de Protección Popular (YPG). O presidente Joe Biden anunciou o reforzo do despregamento militar dos EUA en Europa O próximo paso serán as negociacións e a firma do protocolo de acceso, que rubrican os aliados en Bruxelas para envialo posteriormente ás distintas capitais. A ratificación destes protocolos sería a fase máis longa debido aos distintos sistemas para avalar ao novo socio. Este procedemento burocrático demorarase meses debido a que cada aliado ten un sistema de validación diferente, e en moitos casos implica unha votación no Parlamento. Isto fai que o ingreso formal de Suecia e Finlandia non chegue até finais de 2022 ou principios de 2023, algo que inquieta os candidatos que queren contar con garantías de seguridade para este período ante as ameazas de Rusia. As 13 preguntas e respostas para entender a relevancia da OTAN Unha vez todos os membros da alianza e os candidatos aprobaron estes protocolos, o seguinte paso será depositar estes documentos en Washington, onde son custodiados polo Goberno de Estados Unidos. Despregamento militar en Europa No arranque do cumio da OTAN que ten lugar en Madrid, o presidente Joe Biden anunciou o reforzo do despregamento militar dos EUA en Europa. Aumentará a súa presenza presencia terrestre, naval e aérea en distintos puntos del continente, nomeadamente en Polonia, Romanía, Italia, Reino Unido, Alemaña e no Estado español, onde Biden acordou co presidente Sánchez ampliar de catro a seis os destrutores dispoñíbeis na base naval de Rota. Desde o pasado mes de febreiro, os EUA enviaron uns 20.000 soldados suplementarios a Europa, elevando o total a perto de 100.000. Agora pretende abrir en Polonia un cuartel xeral permanente, despregar unha brigada rotatoria dotada cuns 3.500 combatentes en Romanía, reforzar a presenza militar nos países bálticos, estacionar dous escuadróns adicionais de avións de combate F-35 no Reino Unido e reforzar as defensas antiaéreas en Alemaña e Italia.


Summary: En 2009, ano do retorno do PP á Xunta, había 16.387 persoas con dereito recoñecido agardando pola prestación, unha cifra que aumentou a case 25.000 en 2015.

En 2009, ano no que Núñez Feijóo arribaba á Xunta de Galiza, había na Galiza ena tención á dependencia 16.387 persoas beneficiarias con dereito a prestación e que estaban en lista de agarda para recibir a prestación que tiñan recoñecida. En 2015, sete anos do goberno de PP despois, esa cifra aumentou nun 50,6% e a lista de agarda estaba formada por 24.691 persoas. Adela Poisa, secretaria de Política Social de CCOO, lembrou estes dados a raíz das promesas "electoralistas" feitas pola Xunta sobre atención a persoas dependentes. Considera positivo que se vaia incrementar o número de horas de axuda ao domicilio, mais critica que este anuncio se faga a escasas semanas das eleccións. Para a representante de Comisións Obreiras, da análise dos dados oficiais sobre o sistema de atención á dependencia (SAAD) pódese interpretar un "desencanto" das persoas sobre o funcionamento do servizo. Poñen como exemplo "máis elocuente" desta afirmación que as solicitudes rexistradas diminúen a partir do ano 2013, e iso malia que en xullo do 2015 xa entran no sistema as persoas con dependencia moderada. "Contra todo prognóstico, as solicitudes, lonxe de aumentar, diminuíron, proba de que algo está a fallar", sinala a secretaria de Política Social do sindicato. Poisa alertou de que "Falta persoal para facer as avaliacións, pero tamén faltan recursos para concederlles ás persoas as prestacións a que teñen dereito". Galiza, lembrou, está por baixo da media estatal no que atinxe á porcentaxe de persoas con dereito a prestación, embora que a galega é unha comunidade cunha poboación altamente envellecida. Análise do sistema da dependencia (SAAD) en Galicia